ประกาศกระทรวงการคลัง เรื่อง หลักเกณฑ์ วิธีการ และเงื่อนไขการค้ำประกันการชำระหนี้ของหน่วยงานของรัฐ รัฐวิสาหกิจ หรือสถาบันการเงินภาครัฐ
ประกาศกระทรวงการคลัง
ประกาศกระทรวงการคลัง
เรื่อง
หลักเกณฑ์ วิธีการ และเงื่อนไขการค้ำประกันการชำระหนี้
ของหน่วยงานของรัฐ
รัฐวิสาหกิจ หรือสถาบันการเงินภาครัฐ
 

อาศัยอำนาจตามความในมาตรา ๕ และมาตรา ๒๗
แห่งพระราชบัญญัติการบริหารหนี้สาธารณะ พ.ศ. ๒๕๔๘ รัฐมนตรีว่าการกระทรวงการคลังโดยอนุมัติคณะรัฐมนตรีจึงออกประกาศไว้
ดังต่อไปนี้

ข้อ ๑
ในกรณีที่หน่วยงานของรัฐ รัฐวิสาหกิจ
หรือสถาบันการเงินภาครัฐใดได้ก่อหนี้ตามข้อ ๒
ประสงค์จะขอให้กระทรวงการคลังค้ำประกันการชำระหนี้ ให้หน่วยงานของรัฐ รัฐวิสาหกิจ
หรือสถาบันการเงินภาครัฐนั้นจัดทำคำขอเสนอต่อสำนักงานบริหารหนี้สาธารณะเพื่อพิจารณา

ข้อ ๒
หนี้ของหน่วยงานของรัฐ รัฐวิสาหกิจ หรือสถาบันการเงินภาครัฐ ดังต่อไปนี้
เป็นหนี้ที่กระทรวงการคลังอาจค้ำประกันการชำระหนี้ได้
(๑)
หนี้อันเนื่องมาจากการกู้เงินเพื่อโครงการหรือแผนงานในด้านสาธารณูปโภคหรือสาธารณูปการ
ซึ่งเป็นประโยชน์ต่อประชาชนโดยส่วนรวม
โครงการหรือแผนงานที่มีผลตอบแทนทางเศรษฐกิจและสังคมสูงแต่มีผลตอบแทนทางการเงินต่ำ
หรือโครงการหรือแผนงานที่ราคาสินค้าหรือบริการอยู่ภายใต้การควบคุมตามนโยบายของรัฐบาล
(๒) หนี้อันเนื่องมาจากการกู้เงินจากสถาบันการเงินระหว่างประเทศ
รัฐบาลต่างประเทศ สถาบันการเงินของรัฐบาลต่างประเทศ หรือสถาบันการเงินต่างประเทศ
โดยกระทรวงการคลังได้ให้ความเห็นชอบในการค้ำประกันการชำระหนี้ตามเงื่อนไขการกู้เงินดังกล่าว
(๓)
หนี้อันเนื่องมาจากการกู้เงินในขณะที่สภาวะตลาดการเงินไม่เอื้ออำนวย
หากกระทรวงการคลังไม่ค้ำประกันเงินกู้ดังกล่าวอาจก่อให้เกิดความเสียหายต่อประเทศ
(๔)
หนี้อันเนื่องมาจากการกู้เงินซึ่งคณะรัฐมนตรีมีมติให้รัฐบาลรับภาระทั้งหมดหรือบางส่วน
(๕)
หนี้อันเนื่องมาจากการกู้เงินเพื่อปรับโครงสร้างหนี้ที่กระทรวงการคลังเคยค้ำประกัน
และกระทรวงการคลังพิจารณาเห็นสมควรให้มีการค้ำประกันหนี้ดังกล่าวต่อไป
(๖)
หนี้อันเนื่องมาจากการกู้เงินเพื่อดำเนินโครงการหรือแผนงานที่มีความจำเป็นและสอดคล้องกับนโยบายของรัฐบาล
(๗) หนี้อันเนื่องมาจากการกู้เงินเพื่อใช้เป็นเงินทุนหมุนเวียน
หรือเพื่อเสริมสภาพคล่องให้แก่หน่วยงานของรัฐ รัฐวิสาหกิจ
หรือสถาบันการเงินภาครัฐที่ราคาสินค้าและบริการอยู่ภายใต้การควบคุมตามนโยบายของรัฐบาล
หรือเพื่อดำเนินการตามนโยบายของรัฐบาล
(๘) หนี้อันเนื่องมาจากการกู้เงินเพื่อโครงการหรือแผนงาน
หรือเพื่อปรับโครงสร้างหนี้ ซึ่งหากกระทรวงการคลังค้ำประกันจะเป็นการประหยัด
ลดต้นทุน และทำให้การบริหารหนี้สาธารณะมีประสิทธิภาพยิ่งขึ้น
ในกรณีมีความจำเป็นเพื่อประโยชน์ของประเทศ
กระทรวงการคลังอาจเสนอคณะรัฐมนตรีเพื่อพิจารณาอนุมัติให้กระทรวงการคลังค้ำประกันเงินกู้เพื่อวัตถุประสงค์อื่นนอกเหนือจากกรณีตามวรรคหนึ่งได้

ข้อ ๓ เมื่อคณะรัฐมนตรีได้อนุมัติการค้ำประกันแล้ว
ให้กระทรวงการคลังดำเนินการค้ำประกันตามกฎหมายว่าด้วยการบริหารหนี้สาธารณะและกฎหมายอื่น

ข้อ ๔
การเรียกเก็บค่าธรรมเนียมการค้ำประกันหรือค่าธรรมเนียมอื่นใดตามประกาศนี้ให้เป็นไปตามกฎกระทรวงว่าด้วยการกำหนดอัตราและเงื่อนไขการเรียกเก็บค่าธรรมเนียมการค้ำประกันของกระทรวงการคลัง

ข้อ ๕[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๖ พฤศจิกายน พ.ศ. ๒๕๕๖
กิตติรัตน์ ณ ระนอง
รัฐมนตรีว่าการกระทรวงการคลัง







ปริยานุช/ผู้จัดทำ
๑๘ พฤศจิกายน
๒๕๕๖

โชติกานต์/ผู้ตรวจ
๒๑ พฤศจิกายน
๒๕๕๖






[๑] ราชกิจจานุเบกษา
เล่ม ๑๓๐/ตอนพิเศษ ๑๕๘ ง/หน้า ๑๐/๑๔ พฤศจิกายน ๒๕๕๖